## Program majstorskog ispita za zanimanje - majstor obućar

### NN 102/1995 (14.12.1995.), Program majstorskog ispita za zanimanje - majstor obućar

Temeljem članka 52. stavka 2. Zakona o obrtu ("Narodne novine"
br. 77/93), po prethodno pribavljenom mišljenju Hrvatske obrtničke komore,
ministar gospodarstva donosi:

## PROGRAM

### MAJSTORSKOG ISPITA ZA ZANIMANJE - MAJSTOR OBUĆAR

I.

Majstorski ispit sastoji se od zajedničkog dijela koji obuhvaća potrebita
znanja neophodna za bavljenje obrtom i poduzetništvom i posebnog dijela
koji se odnosi na svako zanimanje posebno.

II.

Na zajedničkom ispitu, ispitna pitanja formuliraju se iz slijedećih
ispitnih područja:

1. Gospodarstvo i pravni propisi

2. Osnove podučavanja naučnika

III.

Područje gospodarstva obuhvaća slijedeće programske cjeline:

a) Osnovna pitanja osnivanja obrta, naročito analiza tržišta i mjesta,
pravni oblik, veličina obrta;

b) Organizacija obrtničke radionice, naročito priprema rada i odvijanje
posla, upotreba materijala i skladište, oblici racionaliziranja, uprava,
utjecaja automatizacije na organizaciju rada u obrtu ;

c) Organizacija osoblja, popunjavanje radnih mjesta, pitanja rukovođenja
i društvena klima u obrtničkoj radionici;

d) Ekonomski/rentabilni zadaci u obrtničkoj radionici naročito kupnja,
proizvodnja, reparaturne usluge, usluge, trgovačka djelatnost, prodaja,
reklama, servisna služba, međuobrtnička suradnja, naročito zadrugarstvo;

e) Financijsko ekonomska osnovna pitanja, naročito obrtnička financijska
ekonomija i njezine funkcije, financijsko planiranje, platni i kreditni
promet, vrste financiranja, štedno-kreditne zadruge i druge mjere za unapređenje
obrta;

f) Mjere za unapređenje obrta, naročito stručno savjetovanje, poduka
izvan obrtničke radionice i usavršavanje;

g) Knjigovodstvo i bilanca, naročito knjigovodstvo, imovinski pregled,
inventura, procjena kao i račun dobitka i gubitka, vođenje knjiga i centralna
obrada podataka u obrtništvu;

h) Obračun troškova, posebno iskazivanje pojedinačnih troškova, ukupnih
troškova kao i kalkulativnih troškova u kalkulativnoj marži, kalkulativne
šeme, prethodna i naknadna kalkulacija ;

i) Rentabilno iskorištenje knjigovodstva, završnog obračuna i obračuna
troškova, računa karakterističnih vrijednosti, naročito obračuna likvidnosti,
obračuna za pokriće investicija, usporedbe ekonomskih pokazatelja.

IV.

Područje pravnih propisa obuhvaća slijedeće programske cjeline:

- obavljanje obrta (stjecanje uvjeta, otvaranje obrta, poslovanje obrta,
prestanak obrta),

- obrazovanje i osposobljavanje za bavljenje obrtom,

- organiziranost obrta,

- građansko pravo, pravo opomena i prinudnog izvršnog postupka,

- trgovačka društva,

- pravo na rad, naročito pravo na radni ugovor, statut poduzeća, tarifni
pravilnik, radno vrijeme i godišnji odmor, zaštitu na radu i pravni postupak
pred sudom za radne sporove(Zakon o radu),

- pravo na socijalno i privatno osiguranje, naročito pravo na zdravstveno,
penziono, pravo na osiguranje u slučaju nesreće, pravo na osiguranje života,
stvari, osiguranje od odgovornosti, starosnu penziju samostalnih obrtnika,

- pravo na stvaranje imovine,

- porezni sustav

vrste poreza, naročito porez na promet, poslovni porez, porez na dohodak,
porez na dobit, porez na dodanu vrijednost, porez na plaće, porez na imovinu,
nasljedstvo i poklone ;

porezni postupak, naročito termini oporezivanja, postupak za utvrđivanje
vjerodostojnosti porezne prijave, odgoda plaćanja poreza, oslobađanje od
poreza i korištenje pravnih sredstava;

- obrt u privredi i društvu, razvoj, izgradnja i zadaci obrtničke-komore,
gospodarske komore, udruženja cehovske organizacije,

- pravne osnove za stručno obrazovanje,

- bitne odredbe sustava koje se odnose na obrazovanje, zakona o stručnom
obrazovanju i zakona o obrtu, pravni odnosi između učenika i poslodavaca,
ugovor o naukovanju.

V.

Iz područja osnova podučavanja naučnika ispitanik mora pokazati znanje
iz slijedećih područja:

1. Osnovna pitanja stručnog obrazovanja (zadaci i ciljevi ovog obrazovanja,
ravnopravnost šansi, mobilnost i uspon, veza obrazovanja i tržišta), stručne
škole i obrtničke radionice kao mjesta stručnog obrazovanja, zadaci i odgovornost
stručnog učitelja.

2. Planiranje i provođenje obrazovanja (sadržaj obrazovanja, ciljevi
i zadaci, okvirni planovi i programi, ispitni zahtjevi...

Izvedbeni i operativni programi, uvjeti za realizaciju nastave, utvrđivanje
obrazovnog plana obrtničke radionice...

3. Suradnja obrtnička radionica - škola (nastavni postupci, sredstva
i pomagala, metode poučavanja, ocjenjivanje i vrednovanje, timski rad).

4. Mladi u obrazovanju

(potreba i značenje stručnog obrazovanja za mladu generaciju, tipične
razvojne pojave i način ponašanja u mladenačkoj dobi, motivacija kao faktor
napredovanja, grupnopsihološki način ponašanja, utjecaj okoline, socijalno
i praktično ponašanje mladih, odgojne teškoće, psihološka pomoć mladima,
zdravstvena zaštita, zaštita od nesreća na radu.

VI.

Okvirni sadržaji programskih cjelina navedeni u poglavljima III., IV.
i V. osnova su za oblikovanje ispitnih pitanja na majstorskim ispitima.

VII.

Posebni dio ispita obuhvaća praktična i teoretska stručna znanja neophodna
za samostalno obavljanje obrta u određenom zanimanju i to za zanimanja
objavljena u "Popisu vezanih obrta i zanimanja" označena u rubrici
"Šifra, naziv zanimanja i stupanj stručne spreme" brojem 2. (Pravilnik
o vezanim i povlaštenim obrtima "Narodne novine" br. 31 od 9.
svibnja 1995. g).

VIII.

Programske cjeline stručno-teoretskog i praktičnog dijela ispita za
navedena zanimanja obuhvaćaju:

a) praktični dio ispita

b) neophodna stručno teoretska zanimanja za vješto obavljanje poslova
primjerenih obrtu.

IX.

Ispitni sadržaj za majstorski ispit za zanimanje majstor obućar, koje
je u skladu s Pravilnikom o vezanim i povlaštenim obrtima ("Narodne
novine" br. 31/95) označeno šifrom 74420, je:

MAJSTOR - OBUĆAR

I. Područje rada

- priprema i obrada materijala za izradu obuće

- izrada kalupa za mušku, žensku i dječju obuću

- krojenje dijelova donjišta

- krojenje dijelova gornjišta

- izrada donjišta obuće

- izrada gornjišta obuće

- izrada obuće po mjeri:

- izcada muške, ženske i dječje obuće, različitih modela i za određene
vremenske uvjete

II. Sadržaji ispita

1. Praktični dio ispita

Na praktičnom dijelu majstorskog ispita, ispitanik izrađuje jedan ili
više pari obuće koje su obuhvaćene područjem rada majstora obućara.

Praktična izrada sastoji se od:

- uzimanja mjera ako nisu zadane

- dizajna i konstrukcije obuće

- izbora osnovnog, pomoćnog materijala i pribora

- samostalne izrade kalupa

- proračuna utroška materijala

- samostalne izrade obuće po mjeri i međufazne kontrole

Pri izradi praktičnog dijela ispita, ispitanik se mora pridržavati propisanih
mjera zaštite pri radu i zaštite okoliša, te ostalih uvjeta koje mu odredi
Ispitna komisija.

2. Sadržaji majstorskog ispita neophodni za vješto obavljaje poslova
primjerenih obrtu

2. 1. Materijali

- prirodna koža - sirova, podjela, građa, kemijska svojstva, prerada,
vrste gotove kože, gornje kože, đonske i podstavne kože, fizikalna i kemijska
svojstva gotovih koža

- krzna, vrste, prerada, svojstva

- umjetne kože, dobivanje, svojstva i izbor prema vrsti obuće, te namjena

- plastične mase, prerada, svojstva i primjena

- tekstil u obućarstvu (tkani i netkani), konac, vrste, svojstvo i izbor
konca)

- guma, dobivanje, svojstva, primjena u obućarstvu

- papir, svojstva, obilježja, primjena

- ljepila, podjela, vrste, svojstva, izbor, te namjena prema vrsti obuće

- materijali za dogotovljenje obućarskih proizvoda (boje, voskovi, apreturna
i sredstva za čišćenje)

2.2. Estetika

- estetika, dizajn, zanat, umjetnost

- moda i faktori koji utječu na modu

- obuća kao komunikacijsko sredstvo

- formativni faktori dizajna obuće (sklad forme i sadržaja, estetski
principi forme, utjecaj prirode na dizajn, forma i stil i sl.)

- modni ukrasi i detalji

- tipovi građe nogu u primjeni oblika obuće

- poznavanje povijesnog pregleda obućarstva

- kreiranje modela

2.3. Crtanje i modeliranje

- osnove anatomske građe muške, ženske i dječje noge,

- obilježja noge, mjerenje i snimanje noge,

- metode crtanja modela (geometrijsko, po kopiji kalupa i kompjutersko
modeliranje)

- izrada kopije kalupa,

- kalupi u izradi obuće, vrste, i proizvodnja kalupa,

- kopiranje kalupa,

- crtanje modela niskih i visokih cipela i čizama,

- nove metode u kreiranju i modeliranju,

- crtanje modela dječje, ženske i muške obuće,

- izrada modela uzoraka,

- ustrojstvo ugradnih i nagaznih dijelova,

- izrada šablona za rad,

- utvrđivanje i proračun utroška materijala,

- izbor modela.

2.4. Tehnologija izrade obuće

- organiziranje procesa rada u obućarskoj radionici

- izračunavanje utroška materijala, energije i kapaciteta izrade

- planiranje izrade, raspoređivanje poslova, analiza i praćenje operativnog
plana

- načini određivanja i određivanje vremena izrade i radne norme

- proces krojenja u maloserijskoj proizvodnji i pojedinačnoj izradi

- obrada rubova dijelova gornjišta

- proces šivanja gornjih dijelova

- proces spajanja gornjišta s donjištem

- kontrola u izradi ortopedskih proizvoda

- klimatski i drugi uvjeti rada u obućarskoj radionici

2.5. Strojevi i uređaji

- poznavanje osnovne građe i funkcije strojeva u obućarstvu

- strojevi za obradu rubova gornjišta obuće

- strojevi za izradu gornjih dijelova obuće (sjekaći strojevi, šivaći
strojevi, strojevi za navlačenje gornjišta)

- strojevi za izradu donjišta obuće (strojevi za privlačenje potnih
dijelova, strojevi za bušenje, obrezivanje, prešanje, prošivanje, pričvršćivanje)

- tekuće održavanje strojeva

- zaštitne mjere pri radu na pojedinim strojevima i uređajima.

Klasa : 311-01/95-01/523

Urbroj: 526-01-95-11

Zagreb, 27. studenoga 1995.

Ministar

Davor Štern, dipl. ing., v. r.

Ostalo, NN 102/1995-1691